นายกฯ ปัดตั้ง “ธนกร” นั่งโฆษกรัฐบาลคนใหม่ ยันมีเสนอหลายชื่อ แต่ยังไม่เคาะ
พล.อ.ประยุทธ์ จันทร์โอชา นายกรัฐมนตรี ปัดตั้ง “ธนกร” นั่งโฆษกรัฐบาลคนใหม่ ตามที่มีกระแสข่าว ยันมีเสนอหลายชื่อ แต่ยังไม่เคาะ 
พล.อ.ประยุทธ์ จันทร์โอชา นายกรัฐมนตรี ปัดตั้ง “ธนกร” นั่งโฆษกรัฐบาลคนใหม่ ตามที่มีกระแสข่าว ยันมีเสนอหลายชื่อ แต่ยังไม่เคาะ
4 ส.ค. 2563

พล.อ.ประยุทธ์ จันทร์โอชา นายกรัฐมนตรี และรมว.กลาโหม ยืนยันว่า ในการประชุมคณะรัฐมนตรี (ครม.) วันนี้ (4 ส.ค.63) ยังไม่มีการแต่งตั้งโฆษกประจำสำนักนายกรัฐมนตรีคนใหม่แทนนางนฤมล ภิญโญสินวัฒน์ ที่ขอลาออกจากตำแหน่ง
ส่วนกระแสข่าวระบุชื่อนายธนกร วังบุญคงชนะ เลขานุการรัฐมนตรีว่าการกระทรวงการคลัง และอดีตโฆษกพรรคพลังประชารัฐ (พปชร.) เป็นโฆษกประจำสำนักนายกรัฐมนตรีคนใหม่นั้น พล.อ.ประยุทธ์ กล่าวว่า ยังไม่ได้พิจารณา แต่ก็มีคนเสนอมาหลายชื่อให้พิจารณาแต่ยังไม่ได้ตัดสินใจ พร้อมทั้งปฏิเสธที่จะระบุว่าโฆษกฯคนใหม่จำเป็นต้องมาจากพรรคพลังประชารัฐหรือไม่ แต่หากพรรคเสนอมาก็จะนำมาพิจารณาเอง
อย่างไรก็ตาม คุณสมบัติของโฆษกประจำสำนักนายกรัฐมนตรีคนใหม่จะต้องเป็นบุคคลที่เป็นที่ยอมรับ สามารถสื่อสารงานของรัฐบาลให้ประชาชนเข้าใจได้ง่าย และเน้นการสื่อสารผ่านทางโซเชียลได้ดี ส่วนหน้าที่การตอบโต้ทางการเมือง ถือเป็นหน้าที่ของโฆษกพรรค ขณะที่โฆษกรัฐบาลชี้แจงในหลักการและข้อกฎหมายเป็นหลัก